Q : Nostalġija ? Kriżi t' identita' ? Jew sempliċiment m' għandix x' nagħmel . . . ? A : Mod ħelu kif niftakar li jien Malti ġo pajjiż mingħajr pastizzi u Kinnie . Sandro jieħu pjaċir isajjar , jitħanżer , jixrob u jċekċek fuq strumenti strambi varji . . . meta ma jkunx qed idoqq il- kitarra . F' ħajj ' oħra xtaq ikun sajjied . Qed niftakar l- ewwel darba li kont mistieden niekol couscous għand Samira ( mara ta' ħabib tiegħi ) , u kemm kont identifikajt ruħi ma' din il- magrebina iktar milli mal- ħbieb kollha l- oħra Franċiżi li kelli dak iż- żmien . Fil- ġesti tagħha , fil- mod kif tmissek meta tkun trid tgħidlek xi ħaġa , fin- nuqqas ta' riti u kodiċi ta' politezza li dejjem rajthom mhux neċessarja , fin- nuqqas ta' ċerebraliżmu żejjed fl- argumenti tagħha . Dan kien ftit wara l- miġja tiegħi fuq il- kontinent . Kont qed ngħix Lyon , tempju tal- borgeżija glaċjali kattolika Franċiża , u kapitali ta' l- ikel . Qed niftakar ukoll fil- proprjetarju tal- flat fejn konna noqogħdu dak iż- żmien jien u l- ex , probabbli l- ikbar cliché karikaturali ta' borgiż li qatt rajt , b' żewġ ' garden gnomes ' fil- ġardina tiegħu u salott kulur ' peach ' ( mmur lura fuq kliemi , din il- vulgarita' kitsch kollha kienet tikkwalifikah iktar bħala milli borgiż ) . Insomma , dan darba kien qed jirrakontalna fuq it- tifla tiegħu , u kif kienu għamlu għaliha xi ' immigranti ' . U mbagħad ħares lejna , u bl- ikbar eleganza qalilna li aħna differenti , ' immigranti ' differenti minn dawk li attakkaw it- tifla tiegħu . ( Xi ftit xhur qabel dan l- iblah t' Alla kien staqsieni jekk Malta hemmx ħafna ' idiots de village ' ; għax kien jidhirlu li f' pajjiż daqshekk żgħir u bil- ħafna konsangwinita' u inċesti varji li jġib miegħu dan iċ- ċokon , suppost hemm ' freak ' f' kull kantuniera . ) Dak iż- żmien ma kontx naf ħafna fuq it- tensjonijet razzjali fi Franza , fuq Le Pen , fuq l- istorja twila ta' l- imigrazzjoni fi Franza , apparti minn 'L a Haine ' ta' . Ovvjament bħala Malti , l- ostilita' lejn l- Għarab ma kenitx xi ħaġa ġdida għalija . Imma billi missieri kien jgħallem l- Għarbi u kelli daqsxejn kuntatt ma' dawn in- nies , minn mindu kont żgħir minn dejjem kont naħsibha darbtejn qabel ma nemmen l- għajdut ta' " z- ziju kera flat lil- familja Għarbija u mesħu sormhom mal- purtieri u l- ħajt . . . " Lyon hija belt Franċiża daqs kemm Marseille hija Għarbija . Ġewwa l- belt ma tantx issib kwartieri " popolari " u ta' immigranti . U hemm ċerta tensjoni bejn il- belt u s- subborgi tagħha . Subborgi bħal Venissieux , Vaux en Velin , li f' għajnejn ħafna Franċiżi simboli tad- delinkwenza u l- kriminalita' li ġġib magħha l- imigrazzjoni . F' għajnejja huma pjuttost simboli ta' urbaniżmu moħxi tas- snin sebgħin , u ta' kemm l- integrazzjoni kienet falliment f' ċertu bliet Franċiżi . Pariġi mod ieħor . Għalkemm miżgħuda wkoll b' subborgi ta' dan it- tip , ġewwa l- belt l- istorja differenti . Meta wasalt Belleville sibt kwartier fejn Lhud Sefaradi Tuneżini jgħixu spalla ma' spalla ma' Magrebini , Afrikani maċ- Ċiniżi , Portugiżi mal- Franċiżi . Eżempju perfett ta' integrazzjoni ? Ma nafx , imma fl- opinjoni tiegħi huwa wieħed mill- isbaħ inħawi f' Pariġi . Li huwa xhud tad- diversita' kulturali li ssib f' dan il- pajjiż . U d- diversita' hija waħda mill- isbaħ affarijiet li tista' ssib ġo belt u ġo pajjiż . L- isbaħ affarijiet fid- dinja naħseb li ħarġu minn dak li hawn issejħulu ' metissage ' . Fi kliem ieħor , taħlit , ta' demm , ta' popli , melting pot . U jaqbadni swied ta' qalb meta nara li issa li ġewwa Malta qed naraw erba' uċuh suwed " itebbgħu " il- pajsaġġ ileqq tal- bjudija kattolika tagħna , xenophobia kbira qed taħkimna . Wara kollox , naħseb li l- poplu Malti huwa wieħed mill- isbaħ eżempji ta' ' metissage ' u minn dejjem rajt kuntradizzjoni kbira ġo Malti razzist . stramba man - il- " bloggata " tiegħek għanda resonanzi mal- bloggata tiegħi imma ippowstjajnihom fl- istess ħin . . . kien hemm xi ħaġa fl- arja frankofona tgħid ? Tghid il- blogg tal- wikkiel / kitttieb tal- kebabs ispiratna ?